Les også: Analyse av foredraget.

Hva skal vi leve av etter oljen? Hvordan vil klimaendringene påvirke miljøpolitikk og byutvikling? Bør samfunnet styres mot utjevning og økonomisk likhet? Disse tre, store spørsmålene har partilederne blitt utfordret til å besvare når de inntar podiet på Litteraturhuset for å holde sine ideologiforedrag under banneret «Norge i 2040».

Foredragsserien beskrives slik av arrangøren:

Litteraturhuset ønsker å speile en høyere himmel over kommune- og fylkestingsvalget 2015. Ettersom valgdagen nærmer seg, snevres rommet for ideologi, lengre resonnementer og store veivalg inn. Jo nærmere man kommer valgdagen, jo viktigere blir små spørsmål. Samtidig blir det mindre tid til lange linjer.

Derfor har Litteraturhuset invitert partilederne til å holde hvert sitt foredrag der de skal tegne opp hva slags Norge de vil ha om 25 år.